**ĽUDSKÉ PRÁVA A PRÁVA DIEŤAŤA na 1. stupni ZŠ**

*Práva dieťaťa v konkrétnych aktivitách*

Predpokladom toho, aby bola výchova k ľudským právam a pre ľudské práva v škole úspešná, je dôležitý vhodný výber hier a aktivít a tiež rešpektovanie niektorých zásad pri ich realizácii. Sú to:

* výber konkrétnej hry závisí od odborného rozhodnutia učiteľky, jej uváženia, od toho, aké ciele výchovnej práce si kladie a aké zloženie detí je v skupine,
* učiteľka by mala dobre poznať deti, ich osobnosť, aby hry správne vybrala, zaradila do výchovného programu a dôsledne realizovala,
* učiteľka by mala pozorne sledovať priebeh každej hry a to, ako ju deti prežívajú,
* učiteľka by mala sledovať najmä tie deti, ktoré sa k hre nestavajú pozitívne, napríklad deti hyperaktívne, nedisciplinované alebo naopak smutné a utiahnuté,
* každú hru by mala učiteľka spolu s deťmi vyhodnotiť, či hra splnila ciele a očakávania, prípadne čo v budúcnosti treba na hre, na jej priebehu alebo podmienkach zmeniť.

**Termín:** november 2023

**Zodp**.: pedag. zamestnanci 1. stupňa ZŠ

1. **NÁMETY NA AKTIVITY**

**Aktivita 1: ŠTATISTIKA NAŠEJ TRIEDY**

*Východiská na realizáciu aktivity:*

Deti majú právo na odlišnosť, pritom sú si všetky rovné a majú právo prijateľným spôsobom obhajovať svoje názory a zároveň rešpektovať názory a odlišnosť iných.

***Cieľ****:* Prijať názorovú odlišnosť iných detí a obhajovať svoje vlastné názory.

***Pomôcky***: ľubovoľne pripravené otázky pre deti

***Postup:*** Deti stoja v triede na vyhradenom mieste. Učiteľka si pripraví otázky smerujúce k tomu, aby sa deti mohli čo najlepšie spoznať. Deti sa podľa ohlásenej otázky stavajú do dvoch zástupov.

Napríklad:

**Vpravo sa postaví ten: Vľavo sa postaví ten:**

kto rád rozpráva, kto je menej zhovorčivý,

kto má brata, kto nemá brata,

kto sa vie lyžovať, kto sa nevie lyžovať,

kto má rád špenát, kto nemá rád špenát,

kto býva v byte, kto býva v dome,

kto už spal pod stanom, kto ešte nespal pod

stanom.

**Termín:**  marec 2024

**Zodp. :** pedag. zamestnanci 1. stupňa ZŠ

**ROZPRÁVKOVÝ PRÍBEH**

**Aktivita 2:** **AKO SA DÁ VYHRAŤ**

*Východiská na realizáciu aktivity:*

Každý je rovnako vzácny ako iné deti, sme si rovní bez rozdielu rasy a pohlavia.

*Cieľ:* Vedieť oceniť vlastnosti svojho kamaráta, vyhnúť sa predsudkom a prípadným rodovým stereotypom.

*Postup:* Pred čítaním deti upozorníme, aby pozorne počúvali, pretože po dočítaní rozprávky sa budeme o nej rozprávať.

*Uprostred pralesa žil mladý lev. Zo všetkých levov vedel najviac revať a bol na to náramne hrdý. Najradšej zo všetkých zápasil s inými levmi a väčšinou v týchto zápasoch víťazil. Jedného dňa usporiadali zvieratá v lese veľkú slávnosť, pri ktorej sa malo aj súťažiť. Mala sa hodnotiť obratnosť, rýchlosť a šikovnosť. Malý silný lev sa už na slávnosť veľmi tešil a počítal dni, ktoré ešte do súťaže ostávali. Jedna vec mu však prekážala. Súťažiť sa mohlo iba vo dvojiciach, ktoré boli zmiešané – súťažiaci a súťažiaca. „Dievčatá sú slabé a nechcú nikdy bojovať! Ako mám teda vyhrať?“ nadával malý silný lev. Konečne nastal deň slávnosti. Ráno sa losovali partneri do hry. Najstarší lev z pralesa vytiahol vždy lístok zo zeleného hrnčeka, tam boli mená chlapcov, potom zo žltého, v ňom boli mená zvieracích dievčat. Malý silný lev s napätím čakal, koho mu lós určí. Vtom počul: „Malý silný lev súťaží s malou sivou mačkou.“ Ach jaj, pomyslel si lev a očervenel od hnevu. Práve s takým slabým dievčaťom! Malá sivá mačka mala hebkú, sivú srsť a bola nielen veľmi šikovná, ale najmä veľmi dobre počula. Najzvláštnejšie na nej bolo to, že vedela veľmi dobre a vhodne lichotiť. Preto ju mali zvieratká tak veľmi rady. Súťaž sa začala. Prvý úsek zvládli lev a mačička výborne. Muselo sa presne počúvať a rýchlo bežať. Sluch mala sivá mačka výborný a aby boli obaja dosť rýchli, dostala nápad. Posadila sa levovi na chrbát a pevne ho držala. Aj na ďalších úsekoch boli obaja šikovní a rýchli. Malému silnému levovi sa hra veľmi páčila. Keď mali za sebou posledný úsek, ani sa mu nechcelo končiť. Večer všetci netrpezlivo čakali na vyhlásenie víťazov. Verte alebo nie, lev a mačička zvíťazili. Malá sivá mačička sa od radosti túlila k malému sivému levovi a pošepkala mu: „Bol si tým najlepším spoluhráčom zo všetkých a máš tie najkrajšie oči.“ Malý sivý lev nevedel kam sa od radosti pozerať. Od toho dňa sa stali kamarátmi a často sa spolu hrávali. Niekedy si lev spomenul na to, aký bol predtým malý a hlúpy, že sa nechcel hrať ani s levími dievčatami.*

Po prečítaní rozprávky učiteľka s deťmi nadviaže rozhovor o tom, že nezáleží na tom, ako kto vyzerá, či je to chlapec alebo dievča, všetci sme si rovní. Deti rozprávajú o tom, čo dokážu lepšie dievčatá, čo chlapci, poukážu na kladné vlastnosti svojich kamarátok a kamarátov.

**Termín:** Jún 2024

**Zodp.:** pedag. zamestnanci 1. stupňa ZŠ

**ZÁVEREČNÁ AKTIVITA 3: SPOLOČNÝ OBRAZ**

*Cieľ:* Naučiť deti spolupracovať, rozdeliť si úlohy a zapájať do činnosti každé dieťa.

*Pomôcky:* veľký hárok papiera, farbičky, obrázky z časopisov, fotografie, lepidlo.

*Postup:* Deti nakreslia na veľký hárok papiera (napr. baliaceho), ako si predstavujú obydlie detí v Afrike. Môže to byť jedna alebo viacej stavieb, bývanie alebo škola. Spoločná kresba sa môže opakovať, resp. môže byť vytvorený samostatný priestor s veľkým hárkom papiera, kde deti podľa svojich návrhov aj samostatne kreslia. V tomto priestore sa deti môžu kreslením odreagovať, zbaviť nepríjemných pocitov, napätia a iných negatívnych pocitov. Kresbu môžeme vystaviť na nástenku.

*Obmena:* Iným námetom na spoločnú kresbu môžu byť: rastliny v Afrike, prírodné prostredie, zvieratá. Na spoločný obraz môžu použiť aj nalepovanie obrázkov z časopisov alebo fotografie.

Spracovala: Mgr. Jana Šperková, koordinátor pre výchovu k ľudským právam na 1. stupni

Huncovciach, dňa 18.09.2023